प्लेस्टेशन के मॉनस्टर्स से की थी राक्षसों की तुलना, लुक को लेकर ट्रोल हो रही है फिल्म
Hyderabad Theatre Adipurush Viral Video - प्रभास स्टारर फिल्म ‘आदिपुरुष’ देशभर में रिलीज हो चुकी है। सोशल मीडिया पर इसकी खूब चर्चा हो रही है। इसी बीच एक वीडियो भी वायरल हुआ है जिसमें ‘आदिपुरुष’ की आलोचना करने पर एक युवक की पिटाई हो गई है
प्रभास स्टारर फिल्म ‘आदिपुरुष’ देशभर में रिलीज हो चुकी है। सोशल मीडिया पर इसकी खूब चर्चा हो रही है। फिल्म को मिक्सड रिएक्शंस मिल रहे हैं। जहां कुछ फैंस इसकी तारीफ कर रहे हैं वहीं कई यूजर्स इसे जमकर ट्रोल कर रहे हैं। इसी बीच एक वीडियो भी वायरल हुआ है जिसमें ‘आदिपुरुष’ की आलोचना करने पर एक युवक की पिटाई हो गई है।
यह वीडियो हैदराबाद स्थित प्रसाद थिएटर के बाहर का है जहां फिल्म देखकर निकले एक दर्शक की भीड़ ने पिटाई कर दी। इस युवक की गलती सिर्फ इतनी थी कि उसने फिल्म के किरदारों की तुलना वीडियो गेम में दिखाए जाने वाले मॉनस्टर्स से कर दी थी।
मीडिया को दे रहा था फिल्म रिव्यू
थिएटर से फिल्म देखकर बाहर निकले इस युवक से मीडिया ने फिल्म का रिव्यू मांगा। युवक ने कहा, ‘मेकर्स ने फिल्म में प्लेस्टेशन गेम्स के सभी मॉनस्टर्स को रख लिया है। हनुमान, बैकग्राउंड स्कोर और कुछ 3D शॉट्स को छोड़ दें तो इस फिल्म में कुछ भी नहीं है।’
डायरेक्टर ने प्रभास को अच्छे से रिप्रेजेंट नहीं किया
प्रभास की परफाॅर्मेंस के बारे में पूछे जाने पर इस युवक ने कहा, ‘यह गेटअप उनको सूट नहीं किया। ‘बाहुबली’ में वो राजा जैसे लग रहे थे। उसी रॉयल्टी को देखते हुए मेकर्स ने उन्हें इस फिल्म में कास्ट कर लिया है। ओम राउत ने प्रभास को अच्छे से रिप्रेजेंट नहीं किया।’
कुछ लोगों ने भीड़ से बचाया
जैसे ही इस शख्स ने फिल्म पर अपना रिएक्शन दिया वहां मौजूद एक और शख्स से उसकी बहस शुरू हो गई। थोड़ी देर बाद वहां मौजूद भीड़ ने उसकी पिटाई कर दी। इसी बीच कुछ लोगों ने इस युवक को भीड़ से बचाया।
हनुमान जी की कुर्सी पर बैठने को लेकर भी हुई पिटाई
हैदराबाद के ही ब्रमारंबा थिएटर से एक और वीडियो सोशल मीडिया पर वायरल है जिसमें प्रभास के फैंस ने एक युवक की पिटाई कर दी। वजह यह थी कि वो शख्स थिएटर में भगवान हनुमान के लिए छोड़ी गई कुर्सी पर बैठ गया था। कई थिएटर्स में फैंस इस कुर्सी की भी पूजा करते दिखे।
थिएटर में फैंस ने की तोड़फोड़
इसके अलावा सोशल मीडिया पर एक और वीडियो वायरल रहा जिसमें फैंस एक थिएटर में तोड़फोड़ करते दिखे। इस मामले में पुलिस ने 5 लोगों को गिरफ्तार किया और उनके ऊपर 50 हजार रुपए का जुर्माना भी लगाया।
राम और रावण के लुक को लेकर भी हो रही ट्रोलिंग
शुक्रवार को रिलीज हुई इस फिल्म की सोशल मीडिया पर जमकर ट्रोलिंग हो रही है। मेकर्स को पहले से ही वीएफएक्स को लेकर क्रिटिसाइज किया जा रहा था। अब फिल्म देखने के बाद इसके कुछ डायलॉग्स और राम व रावण के लुक के लिए भी ट्रोल किया जा रहा है।
50 से 60 करोड़ की ओपनिंग का अनुमान
ओम राउत निर्देशित 'आदिपुरुष' का टोटल बजट 650 करोड़ है। फिल्म देखने के लिए पहले दिन थिएटर्स में भारी भीड़ उमड़ी है। इस भीड़ को देखते हुए यह अनुमान लगाया जा रहा है कि फिल्म पहले दिन 50 से 60 करोड़ का बॉक्स ऑफिस कलेक्शन कर सकती है। फिल्म में प्रभास ने राम, कृति सेनन ने सीता और सनी सिंह ने लक्ष्मण का रोल प्ले किया है।